Euroopa Liidu Teataja L 178 , 07/07/1997 Lk 0006 - 0007



Nõukogu otsus, 26. juuni 1997, varjupaika käsitlevate õigusaktide rakendamise järelevalve kohta (97/420/JHA) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli K.3 lõike 2 punkti a, võttes arvesse nõukogu 30. novembril 1993. aastal vastu võetud eelistatud tööprogrammi, mis nõuab eelkõige iga-aastase aruande koostamist saavutuste kohta justiits- ja siseküsimustes, ning nõukogu 14. oktoobri 1996. aasta resolutsiooni, millega sätestatakse koostöö eelisvaldkonnad justiits- ja siseküsimustes ajavahemikuks 1. juulist 1996 30. juunini 1998, [1] võttes arvesse Euroopa Parlamendi varjupaiga valdkonnas vastu võetud resolutsioone, ning arvestades, et: asutamislepingu artikli K.1 lõige 1 sätestab, et liikmesriigid peavad käsitlema varjupaigapoliitikat ühise huvi küsimusena; selles valdkonnas vastu võetud õigusaktide liikmesriikides rakendamise järelevalve näitab nõukogu töö tegelikku mõju selles valdkonnas ja annab kasulikke õppetunde tema edasiseks tööks, ON VASTU VÕTNUD JÄRGMISE OTSUSE: Artikkel 1 Igal aastal edastab eesistujariik liikmesriikidele küsimustiku, mis on kavandatud näitama, kuidas nad on rakendanud nõukogu ja immigratsiooni eest vastutavate ministrite vastu võetud varjupaika käsitlevaid õigusakte. Küsimustik käsitleb järgmist: - liikmesriikides esimeses lõikes nimetatud õigusaktidega hõlmatud valdkondades eelmise aasta jooksul vastu võetud sätted, poliitika ja praktilised meetmed, - kõik selliste sätete, poliitika ja praktiliste meetmete rakendamisel tekkinud raskused, - esimeses taandes nimetatud valdkondade sätete, poliitika ja praktiliste meetmete vastuvõtmise tõenäosus lähitulevikus, - nimetatud õigusaktide, sätete, poliitika ja praktiliste meetmete tegelik rakendamine ja kõik selle käigus tekkinud raskused. Artikkel 2 Artiklis 1 nimetatud küsimustiku alusel koostavad liikmesriigid teatise, milles nad võivad viidata või millesse lisada asjakohaseid osi oma korrapärastest saadetistest varjupaiga-alase teabe, arutelu ja mõttevahetuse keskusele (CIREA). Artikkel 3 Nõukogu peasekretariaat tõlgib artiklis 2 nimetatud teatised ja teeb need kättesaadavaks kõigile liikmesriikidele ning komisjonile. Samuti koostab ta teatiste alusel kokkuvõtliku aruande. Artikkel 4 Kokkuvõtliku aruande ja kogu muu asjakohase materjali alusel näiteks ÜRO pagulaste ülemkomissarilt ja vajaduse korral valitsusvälistelt organisatsioonidelt koostab eesistujariik koostöös komisjoniga ning pärast konsulteerimist ÜRO pagulaste ülemkomissariga aruande, mis sisaldab analüüsi, mis muu hulgas näitab, kas on liikmesriikide vahel edasist mõttevahetust nõudvaid küsimusi ja kas vajalikud on täiendavad meetmed. Aruanne vaadatakse läbi nõukogu raames, pidades silmas selle esitamist nõukogule kaalutlemiseks. Eesistujariik küsib ÜRO pagulaste ülemkomissari arvamust aruande kohta ja tagab kõigi märkuste edastamise liikmesriikidele. Artikkel 5 Küsimustik saadetakse liikmesriikidele enne iga aasta 1. juulit ja liikmesriigid esitavad oma teatised enne sellele järgnevat 1. oktoobrit. Esimene küsimustik käsitleb rakendamist ajavahemikul kuni 1. juulini 1997. Luxembourg, 26. juuni 1997 Nõukogu nimel eesistuja H. Van Mierlo [1] EÜT C 319, 26.10.1996, lk 1. --------------------------------------------------